Ettepanek: NÕUKOGU OTSUS millega määratakse kindlaks Maailma kaubandusorganisatsiooni (WTO) ministrite konverentsil Euroopa Liidu nimel võetav seisukoht seoses erandi tegemise taotlusega, et võimaldada sooduskohtlemist vähim arenenud riikide teenustele ja teenuseosutajatele /* KOM/2011/0871 lõplik - 2011/0426 (NLE) */





SELETUSKIRI 1. ETTEPANEKU EESMÄRK Käesoleva ettepaneku eesmärk on lubada Euroopa Liidul toetada Maailma Kaubandusorganisatsioonis (WTO) saavutatud konsensust teatava erandi[1] heakskiitmise suhtes WTO ministrite konverentsil. Ettepaneku kohaselt volitab nõukogu komisjoni võtma Euroopa Liidu nimel WTOs seisukoha, mille kohaselt EL toetab konsensust, mis saavutati WTO lepingu artikli IX kohase taotluse suhtes kohaldada sooduskohtlemist vähim arenenud riikide teenuste ja teenuseosutajate suhtes. 2. ETTEPANEKU ÕIGUSLIK ALUS Euroopa Liidu toimimise lepingu artikli 218 lõikega 9 on ette nähtud, et nõukogu võtab komisjoni või liidu välisasjade ja julgeolekupoliitika kõrge esindaja ettepaneku põhjal vastu otsuse, millega määratakse kindlaks rahvusvahelise lepingu alusel loodud organis liidu nimel võetavad seisukohad, kui asjaomasel organil tuleb vastu võtta õigusliku toimega otsus. Kõnealust sätet kohaldatakse erandi tegemise suhtes, kuna otsuse võtab vastu rahvusvahelise lepingu alusel loodud organ (WTO ministrite konverents) ning leping mõjutab ELi õigusi ja kohustusi. Taotletav erand on seotud teenustekaubanduse üldlepingus sisalduvate kohustustega ja puudutab kõiki teenuste sektoreid, sealhulgas ka transporditeenuseid. Seepärast kuulub kavandatav otsus Euroopa Liidu toimimise lepingu artiklite 91 ja 100 ning artikli 207 lõike 4 esimese lõigu reguleerimisalasse. 3. ETTEPANEKU REGULEERIMISALA Komisjoni volitatakse võtma ELi nimel seisukohta, millega toetatakse taotlust erandi tegemiseks GATSi ehk teenusekaubanduse üldlepingu artikli II lõikest 1, mille alusel kohaldatakse vähim arenenud riikide teenuste ja teenuseosutajate suhtes sooduskohtlemist, ilma et sellist kohtlemist võimaldataks kõigist teistest WTO liikmesriikidest pärit sarnaste teenuste ja teenuseosutajate puhul. Kooskõlas artikli 218 lõikega 10 teavitatakse Euroopa Parlamenti viivitamata ja täielikult. 2011/0426 (NLE) Ettepanek: NÕUKOGU OTSUS millega määratakse kindlaks Maailma kaubandusorganisatsiooni (WTO) ministrite konverentsil Euroopa Liidu nimel võetav seisukoht seoses erandi tegemise taotlusega, et võimaldada sooduskohtlemist vähim arenenud riikide teenustele ja teenuseosutajatele EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikleid 91 ja 100 ning artikli 207 lõike 4 esimest lõiku koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Maailma Kaubandusorganisatsiooni asutamist käsitleva Marrakechi lepingu (edaspidi „WTO lepingu”) artiklis IX on sätestatud kord erandite tegemiseks WTO lepingu lisades 1A või 1B või 1C ja nende lisades sisalduvatest mitmepoolsetest kaubanduslepingutest. (2) On esitatud taotlus erandi tegemiseks, mis võimaldaks WTO liikmesriikidel kohaldada sooduskohtlemist vähim arenenud riikide teenuste ja teenuseosutajate suhtes, ilma et sellist kohtlemist võimaldataks kõigist teistest WTO liikmesriikidest pärit sarnaste teenuste ja teenuseosutajate puhul, kaldudes erandkorras kõrvale teenustekaubanduse üldlepingu artikli II lõike 1 kohasest kohustusest. (3) Euroopa liidu huvides on toetada erandi tegemise taotlust ja seeläbi viia lõpule Doha arengukava läbirääkimistel teenuseid käsitlev osa, mis pakub erilist huvi vähim arenenud riikidele, ON VASTU VÕTNUD KÄESOLEVA OTSUSE: Artikkel 1 Euroopa Liidu seisukoht Maailma kaubandusorganisatsiooni ministrite konverentsil on toetada vastavalt Maailma Kaubandusorganisatsiooni asutamist käsitleva Marrakechi lepingu artikli IX lõikele 3 esitatud taotlust erandi tegemiseks, mis võimaldab WTO liikmesriikidel kohaldada sooduskohtlemist vähim arenenud riikide teenuste ja teenuseosutajate suhtes. Artikkel 2 Käesolev otsus jõustub selle vastuvõtmise päeval. Brüssel, Nõukogu nimel eesistuja [1] Erand on WTO peanõukogu / ministrite konverentsi antav luba teha ajutiselt erandeid teatavatest WTO tavapäraselt kehtivatest kohustustest.